୧୯୭୪ ମସିହାରେ ପ୍ରତ୍ନତାତ୍ତ୍ୱିକ ବିଭାଗଦ୍ୱାରା ମାରାଗୁଡ଼ାରେ ପ୍ରଥମେ ଖନନ କାର୍ଯ୍ୟ ଆରମ୍ଭ ହୋଇଥିଲା । ଖନନରୁ ଲାଲ୍ ବାଲୁକା ପଥର ନିର୍ମିତ କେତେକ ଭଙ୍ଗା ମୂର୍ତ୍ତି, ଇଟା ଓ ପଥର ତିଆରି ଛୋଟ ବଡ କିଛି ମଣ୍ଡପ ତଥା କେତେକ ବିରଳ ମୁଦ୍ରା ଇତ୍ୟାଦି ମିଳିଥିଲା । ସମସ୍ତ ପ୍ରତ୍ନତତ୍ତ୍ୱ ବିଜ୍ଞାନୀଙ୍କ ମହଲରେ ଏହା ଉତ୍ସାହ ସୃଷ୍ଟି କରିଥିଲା । ମାରାଗୁଡ଼ାଠାରେ ଖ୍ରୀଷ୍ଟାବ୍ଦ ୧୨ଶ ଶତାବ୍ଦୀ ସମୟର ନଗର ସଭ୍ୟତାର ଭଗ୍ନାବଶେଷ ରହିଥିବା ସେମାନେ ପ୍ରକାଶ କରିଥିଲେ । କିନ୍ତୁ ୧୯୭୬ ମସିହା ବେଳକୁ ଅନେକ କାରଣରୁ ଖନନ କାର୍ଯ୍ୟ ବନ୍ଦ କରିଦିଆଯାଇଥିଲା । 

ନୂତନ ଉତ୍ସାହର ସହିତ ପୁଣି ୧୯୮୧ ମସିହାରେ ପ୍ରତ୍ନତତ୍ତ୍ୱ ବିଜ୍ଞାନୀମାନେ ଖନନ କାର୍ଯ୍ୟ ଆରମ୍ଭ କଲେ । ଖନନରୁ ମନ୍ଦିର, ଦୁର୍ଗା ଓ କାର୍ତ୍ତିକେୟଙ୍କ ମୂର୍ତ୍ତି, ପାଣ୍ଡୁବଂଶର ନନ୍ନଦେବଙ୍କ ଟେରାକୋଟା ମୋହର, ଶରଭପୁରୀୟ ବଂଶର ପ୍ରସନ୍ନମାତ୍ର, ମହେନ୍ଦ୍ରାଦିତ୍ୟ ଓ କ୍ରୋନ୍ଦିତ୍ୟଙ୍କ ସମୟର ବିରଳ ସ୍ୱର୍ଣ୍ଣମୁଦ୍ରା, ଜୈନ ଧର୍ମାବଲମ୍ବୀଙ୍କ ଚଉମୁଖ ଇତ୍ୟାଦି ପ୍ରାପ୍ତ ହୋଇଥିଲା । ଏହି ସବୁ ବସ୍ତୁ ଆନୁମାନିକ ଖ୍ରୀଷ୍ଟାବ୍ଦ ୬ଷ୍ଠରୁ ୮ମ ଶତାବ୍ଦୀ ସମୟର ବୋଲି ପ୍ରମାଣିତ ହେବାପରେ ମାରାଗୁଡ଼ାର ଐତିହାସିକ ମାନରେ ବୃଦ୍ଧି ହୋଇଥିଲା । ୧୯୮୦ ଦଶନ୍ଧିର ଶେଷ ଆଡକୁ ଓଡ଼ିଆ ଐତିହାସିକ ଡଃ ନବୀନ କୁମାର ସାହୁଙ୍କ ନେତୃତ୍ୱରେ ପ୍ରତ୍ନତତ୍ତ୍ୱ ଖନନ ହୋଇଥିଲା । ମାରାଗୁଡ଼ା ପ୍ରାଚୀନ ସର୍ବପୁର ସାମ୍ରାଜ୍ୟର ରାଜଧାନୀ ଥିବା, ଚୀନ୍‍ ପରିବ୍ରାଜକ ହୁଏନ୍‍ସାଂ ଖ୍ରୀ. ୬୩୯ ବେଳକୁ ଏହି ଅଞ୍ଚଳକୁ ଭ୍ରମଣ କରିଥିବା ଓ ଏଠାରେ କେତେକ ବିହାର ବା ମଠର ଭଗ୍ନାବଶେଷ ରହିଥିବା କଥା ଡଃ ନବୀନ ସାହୁ ପ୍ରକାଶ କରିଥିଲେ । 

ଶାକ୍ତ ପରମ୍ପରା
ଖ୍ରୀଷ୍ଟପୂର୍ବ ପ୍ରଥମ ଶତାବ୍ଦୀରୁ ଖ୍ରୀଷ୍ଟୀୟ ୬ଷ୍ଠ ଶତାବ୍ଦୀ
ଇତିହାସ
ପ୍ରତ୍ନତାତ୍ତ୍ୱିକ ତଥ୍ୟ